

**REPUBLIKA HRVATSKA**

**ZADARSKA ŽUPANIJA**

**OPĆINA GRAČAC**

**OPĆINSKO VIJEĆE**

**KLASA: 021-05/20-01/1**

**URBROJ: 2198/31-02-20-2**

**U Gračacu, 26. veljače 2020. g.**

**ZAPISNIK**

20. sjednice Općinskog vijeća Općine Gračac održane 26. veljače 2020. g. s početkom u 17,00 sati u općinskoj vijećnici

Predsjednik otvara sjednicu i pozdravlja nazočne. Na poziv predsjednika Šišića, nazočni minutom šutnje odaju počast preminuloj potpredsjednici Općinskog vijeća, Kati Brčina.

NAZOČNI VIJEĆNICI: Tadija Šišić, Ružica Tulumović, Berislav Crepulja, Viktor Kupčak, Zlatko Burić, Rade Dubajić, Momir Japundžić, Goran Đekić, Nebojša Rađenović, Slavica Miličić, Dajana Šušnja Jasenko.

NENAZOČNI VIJEĆNICI: Tomo Delač i Milorad Stanisavljević.

Pri prozivanju je nazočno 11 od 13 vijećnika, stoga postoji kvorum za pravovaljano održavanje sjednice.

OSTALI NAZOČNI: općinska načelnica Nataša Turbić, sa zamjenicima Robertom Jukom i Rajkom Rađenović, pročelnica Jedinstvenog upravnog odjela Općine Gračac Bojana Fumić, službenice Nikolina Benić i Anka Šulentić, direktor trgovačkih društava „Gračac vodovod i odvodnja“ te „Gračac čistoća“, Marko Gale.

Na početku sjednice, predsjednik otvara aktualni sat, u 17, 03 sati:

Vijećnica Slavica Miličić: osvrnula bih se na šuškanje o spomeniku u parku da će se rušiti, smatram da ga treba obnoviti, znam da ono kamenje koje visi prijeti djeci, ali ne da ga se ruši, to je ipak spomenik na neka tamna vremena žrtava koje su bile u tom periodu, nije samo moje mišljenje, puno ljudi smatra da nije za rušenje. Načelnica: zahvaljujem na pitanju, očekivala sam da će to netko drugi pitati, onaj tko je stavio u medije, to je način nekih osoba da idu putem medija, a ovdje smo preko hodnika, to je tako dokazivo. Policija je tražila da se spomenik sanira, nije Udruga antifašista. Gospođa Rajka i ja imale smo jednu žustru raspravu. Meni od 2013. godine od kad sam načelnica antifašisti nisu podnijeli zahtjev. 2018. su se javili na natječaj, iako spomenik nije u njihovom raspolaganju, no natječaj nije bio za to. Međutim, oni su 2008. načelniku Bolti uputili zahtjev zajedno sa županijom, uz obrazloženje da znaju da općina nema sredstava. Nije se reagiralo. 2009. kad je bio načelnik Đekić MUP dostavlja nekoliko dopisa kojima Ministarstvo kulture izvještava o tome i traži sanaciju. Ministarstvo kulture da utvrđuje da spomenik nije u registru, a da pretpostavljaju da je lokalna samouprava nadležna; onda ide dopis konzervatorskom odjelu, u kojemu iz policije kažu da se tamo često igraju djeca, tako da priču nećemo bazirati na 2019. neposredno prije Božića, neću preuzeti odgovornost za nešto od prije 15 godina. Eskaliralo je kad je Rajka Rađenović rekla da smo igralište postavili samo zato da možemo maknuti spomenik, pitala je gdje su nam ta djeca, a načelnik policije je i tada prije 12 godina rekao da se tu igraju djeca, slijedom čega je i nastalo igralište. Općina koje je nadležna još nije donijela odluku, sve je rasprava između nas dvije. Slavica Miličić- onda ćemo mi na vijeću znati da taj spomenik ruši ili što se s njim događa. Načelnica- spomenika ima puno, ovaj je u centru grada. Zamjenica Rajka Rađenović: traži riječ. Predsjednik: neka vam netko postavi pitanje, ja vodim sjednicu. Rajka Rađenović: bila je prisutna i gospođa Bojana Fumić, ako želi reći, Nataša je rekla ako ima Boga i pravde da će ga srušiti. Načelnica- Vi ste sad odjednom korektni, a rekli ste da ću ja još vidjeti. Zamjenica Rajka Rađenović- izvrćete moje riječi, još ste napali djelatnika zbog toga. Načelnica: policija traži još od 2008. i 2009. godine, što ste poduzeli tada? Slavica Miličić- moglo se davnih dana. Goran Đekić- nemam ništa protiv igrališta, bilo je nešto planirano kod Prospera. Slavica Miličić- pa to Vi niste htjeli da bude pa je otišlo u Benkovac. Načelnica- piše u novinama za igralište. Zamjenica Rađenović: taj park se zove Park Franje Tuđmana, koji je bio antifašist. Vi ste rekli ako je Boga i pravde, tako ne treba jedan načelnik. Načelnica- g. Rodić iz udruge antifašista mi se došao ispričati za Vaše ponašanje. Zamjenica Rađenović- nije istina, kad on bude tu pitat ćemo ga. Viktor Kupčak- molio bi zaštitu vijećnika da raspravljamo o temama, donačelnica ima pravo odgovarati na pitanja u aktualnom satu, ali nije Vam nitko postavio pitanje. Zanima me po dopisima iz 2018. i 2019. je li bilo postupanja, je li komunalni redar utvrdio što i izdao kakav nalog, izašao na teren? Načelnica- tražit ćemo od komunalnog redara odgovor. Predsjednik Šišić: predsjednik vodi ovu sjednicu, i Vama donačelnice smo dali da razgovarate, ali u granicama demokratskog ponašanja. Kako više nije bilo pitanja ni prijava za raspravu, aktualni sat zaključen je u 17, 23.

 Predsjednik iznosi prijedlog dnevnog reda, kao u pozivu za sjednicu:

**DNEVNI RED:**

1. Izvješće Mandatne komisije o prestanku mandata vijećnice

 - prijedlog Zaključka

 - prisega vijećnice

2. Rasprava po zahtjevu 6 vijećnika na temu: Pitanje odgovornosti općinske

 načelnice Općine Gračac radi javne objave hrvatskog grba s prvim bijelim poljem i

 natpisom „Spremni“

3. Prijedlog Odluke o davanju prethodne suglasnosti na prijedlog Statuta Knjižnice i

 čitaonice Gračac

4. Prijedlog Programa **javnih potreba za obavljanje djelatnosti** **HGSS, Stanice Zadar,**

 **za 2020. godinu**

**5. Prijedlog Izmjena i dopuna Statuta Općine Gračac**

**6. Prijedlog izmjena i dopuna Poslovnika Općinskog vijeća Općine Gračac**

**7. Prijedlog Odluke o izboru potpredsjednika Općinskog vijeća**

Goran Đekić- samo pitanje, primjedba, nismo do sada nikada tražili posebnu sjednicu, zašto na dnevnom redu nije samo to što smo tražili. Pročelnica Bojana Fumić- svakako je ovih dana morala biti sjednica zbog drugih točaka i rokova, zahtjev vijećnika za sazivanjem je usvojen, no nije zapreka da na dnevnom redu budu i druge točke, da ne bi bile dvije sjednice u dva dana. Bitno je da se omogući rasprava upravo o temi koju su vijećnici tražili. Predsjednik: ako ne želite ovako, može se povući. Goran Đekić: neka ide danas. Drugih pitanja i primjedbi nema, vijećnici s 11 ZA, 0 PROTIV, 0 UZDRŽANIH- jednoglasno (od ukupno 11 nazočnih vijećnika) usvajaju predloženi dnevni red koji usvojen glasi:

**DNEVNI RED:**

1. Izvješće Mandatne komisije o prestanku mandata vijećnice

 - prijedlog Zaključka

 - prisega vijećnice

2. Rasprava po zahtjevu 6 vijećnika na temu: Pitanje odgovornosti općinske

 načelnice Općine Gračac radi javne objave hrvatskog grba s prvim bijelim poljem i

 natpisom „Spremni“

3. Prijedlog Odluke o davanju prethodne suglasnosti na prijedlog Statuta Knjižnice i

 čitaonice Gračac

4. Prijedlog Programa **javnih potreba za obavljanje djelatnosti** **HGSS, Stanice Zadar,**

 **za 2020. godinu**

**5. Prijedlog Izmjena i dopuna Statuta Općine Gračac**

**6. Prijedlog izmjena i dopuna Poslovnika Općinskog vijeća Općine Gračac**

**7. Prijedlog Odluke o izboru potpredsjednika Općinskog vijeća**

Prije prelaska na 1. točku dnevnog reda, predsjednik poziva vijećnike da se izjasne ukoliko imaju primjedbe na dostavljeni zapisnik s prethodne, 19. sjednice Općinskog vijeća. Primjedbi nema, stoga se zapisnik smatra jednoglasno usvojenim.

**Ad/1** Izvješće Mandatne komisije o prestanku mandata vijećnice čita predsjednica iste, Ružica Tulumović. Njime se ukratko utvrđuje da je mandat vijećnice Kate Brčina prestao smrću, dana 1. siječnja 2020. godine, da su Hrvatska demokratska zajednica– HDZ i Hrvatska socijalno- liberalna stranka- HSLS pisanim dogovorom od 4. veljače 2020. godine odredile neizabranu kandidatkinju s iste liste, Dajanu Šušnja Jasenko, za zamjenicu vijećnici Kati Brčina, čime su ispunjeni zakonom predviđeni uvjeti za početak mandata Dajane Šušnja Jasenko. Vijećnici isto primaju na znanje te o tome, s 11 ZA, 0 PROTIV, 0 UZDRŽANIH- jednoglasno (od ukupno 11 nazočnih vijećnika), donose

**Zaključak**

koji se prilaže i sastavni je dio ovog zapisnika.

Nakon toga, predsjednik čita tekst prisege, kojega vijećnica Dajana Šušnja Jasenko potvrđuje izgovaranjem riječi „Prisežem“ te potpisuje i predaje predsjedniku, uz čestitke nazočnih.

**Ad/2** Rasprava po zahtjevu 6 vijećnika na temu: Pitanje odgovornosti općinske načelnice Općine Gračac radi javne objave hrvatskog grba s prvim bijelim poljem i natpisom „Spremni“:

Načelnica Turbić- budući da ste htjeli da se izjasnim glede objave povodom slavlja naših reprezentativaca, nakon utakmice i osvojenog srebra, želim reći kako sam se osjećala tu noć prije i poslije same utakmice. Moja objava u kojoj stoji: „ Toliko heroja, toliko zajedništva, toliko volje, borbe i ljubavi. Hvala vam i duboki naklon ratnici. Ponos do neba. Iznad\_svih\_Hrvatska Čestitke kapetane“ niti je imala niti ima ikakve veze sa ustaštvom niti ima ustaških konotacija ni veze s NDH. Objava je isključivo vezana za rukomet, utakmicu i reprezentaciju te su moje riječi upućene onima koji su dali sve na terenu. Svojom objavom tog dana, kao niti svojim dosadašnjim objavama, nikad prije nisam uvrijedila, ugrozila niti nanijela štetu bilo kojem stanovniku Gračaca niti Republike Hrvatske, bez obzira koje nacije ili vjere bili niti od kud su porijeklom. Veselje, ljubav, strast prema športu kada igra hrvatska reprezentacija prati me od malih nogu, poistovjećujem se s njihovom borbenošću i strašću jednakoj ono kojom se ja zalažem za Gračac. Ja Gračac volim u svakom njegovom obliku, tako i ovu zemlju, da ničim to ne bih ugrozila, pogotovo ne vrijeđanjem svojih građana.Zbog te objave nitko se ne treba osjećati ugroženim, jer niti jednom riječju, djelom u svom dosadašnjem životu pa tako niti za vrijeme obnašanja ove dužnosti, nisam pokazala netrpeljivost niti prema Vama niti stanovnicima ovoga mjesta. A je li tako sa svima vama kao pojedincima, pokazujete li jednaku toleranciju prema svim stanovnicima ovog mjesta bez obzira odakle su? Razlog zbog kojeg se do danas nisam izjašnjavala o ovoj temi je taj što tih stavova nisam, kakvom ste me putem medija prikazali. Ukoliko ćete i ustrajati na ustaštvu, nastavit ćete to i dalje sami jer ja u tome neću sudjelovati! Ono što ste pretpostavili da mislim tom objavom i fotografijom te iskonstruirali na taj način nije tako. Budući da su pojedini spominjali strah, morat ću i to komentirati. Vidite, strah, mržnju, podjele i netrpeljivost koje ste inicirali pretpostavkama tko što misli i daljnjim dijeljenjem objave došli ste do te mjere da ste ugrozili sigurnost moje obitelji i mene same. Jeste li to htjeli postići tako pravedni i ispravni? Moje je pitanje koja je to moja prijetnja, uvreda ili omalovažavanje bilo upućena bilo kome od vas ili pripadniku bilo kojeg naroda? Onda se pitam kakve poruke šaljete Vi, predsjedniče Mjesnog odbora Srb i vijećniče Rađenović Vašim objavama? Jeste se Vi zapitali kako se osjeća hrvatski narod u Srbu i Gračacu kada na vašoj glavi gleda obilježja malo svježije povijesti dok vam prijatelj drži pušku ili mitraljez pored Vas? Sigurna sam neke ovdje zanima i lokacija na kojoj su napravljene fotografije. Također se treba zapitati kakve su to ksenofobične izjave nekih od Vas upućene meni, a ujedno i pripadnicima naroda iz Bosne koji su doselili na ove prostore „da netko tko je došao ovdje prije 20 godina na takav način pljuje po našim precima!“ Svi smo mi dio povijesti ovdje i svi je skupa činimo samim tim što postojimo na ovim područjima , a ljudi koji su se doselili ovdje bilo iz Bosne ili Slavonije nisu došli na izlet. Šteta što koristite časopis Novosti i razne medije za komunikaciju s ljudima od kojih Vas dijeli par metara hodnika (a ujedno dolazite do tih istih ljudi kad vam treba novaca). Ujedno iznosite laži i neprovjerene informacije iz ove ustanove što je nekolegijalno i neozbiljno.

Šteta što koristite dvostruka mjerila u osuđivanju određenih objava, jer nisam čula da je itko od Vas kritizirao vijećnika Rađenovića od prošle godine do dana današnjeg zbog sramotne objave na kakvoj se i sam nalazi.

Nebojša Rađenović- što ja to imam? Predsjednik- kokardu i pušku. Nebojša Rađenović- to je obilježje vojske priznate Republike Srpske, mitraljez nije pravi, ja sam Srbin, ovo nije kokarda, a ovo je igračka. Predsjednik- ovo je žalosno. Nebojša Rađenović- ovu sliku trebate si uramiti ovdje. Predsjednik- ima još slika. Nebojša Rađenović: načelnica je proslavila srebro hrvatskih rukometaša s grbom s prvim bijelim poljem i natpisom „Spremni“, to aludira na ustaški poklič „Za dom spremni“ i na NDH. Promicanje tih vrijednosti vrijeđa osjećaje naroda koji su tada stradali, Srba, Židova i Roma, a ponajviše građane srpske nacionalnosti kojih je 47% u Općini. Ustavni sud RH je zauzeo jasan stav da je NDH bila nacistička i fašistička tvorevina; a i sukladno Ustavu RH nije sljednica NDH ni po kojoj osnovi. Stajališta Ustavnog suda su da karakter NDH predstavlja negaciju temeljnih vrednota ustavnog poretka. Sve je to načelnica učinila svojom objavom i mi smatramo da treba dati ostavku. Viktor Kupčak: navodite potpune neistine, ako imalo poznajete povijest, takav grb ima i crkva Sv. Marka, u povijesti on ne predstavlja ustaštvo niti išta, ovo što on govori, ništa nije istina. Što se tiče bijelog polja, nema veze sa zdravom pameti. Predsjednik: Republika Hrvatska je u Jugoslaviji imala prvo bijelo polje. Viktor Kupčak: rukometaši, nogometaši su spremni, za nogomet, za sport, a to su Vaše insinuacije. Predsjednik- po kojem članku je to kažnjivo, citirajte mi? Goran Đekić: pitao bih načelnicu je li to objavila, da li to i dan danas stoji tamo? Ako je to po zakonu i super zašto to i danas ne stoji objavljeno? Ja ne brišem, evo tu moj sin u dresu reprezentacije stoji i dan danas, ali dobio je prijeteću poruku od prijatelja iz razreda, ja sam naučio živjeti s time i mene to ne uzbuđuje. Ovih 7 godina nikada nismo podmetali nogu, da prijavljujemo odvjetništvu gdje je načelnica bila, nismo i ne želimo, kao što ste mene prijavljivali, bilo anonimno, bilo onda s potpisima, možda i moj vijećnik Rađenović. Ali ovo „spremni“ ja bih to vratio ako je u redu. Mi mislimo da ovo nije lijepo za jednu načelnicu. 2013. godine kad je počeo mandat, a ja sam svima bio dobar za sve, vi ste slavili pjesmama „Ubij..stići će vas naša ruka.. itd“, kod Ivane Tomić se dolazilo ispred kuće, iako se ona poslije prodala. Ali ovo je ružno, možete opravdavati koliko hoćete, ali zna se na što se tu aludira. Neka onda vrati objavu. Predsjednik- po kojem zakonu će odgovarati? Goran Đekić: Pitam načelnicu da li misli da je to u redu, ona postavlja kao da smo mi krivi što je ona napravila, zbog ovakvih stvari se daje ostavka. Rade Dubajić- ne znam odakle bih krenuo, moje osobno mišljenje sam još i sam rekao, bez obzira koliko netko opravdavao, glupost je tako nešto opravdavati, kao da ja stavim kukasti križ i kažem da je simbol besmrtnosti iz povijesti, zna se tko je njega i ovaj grb zloupotrijebio. To je Ante Pavelić, NDH je fašistička tvorevina, današnja Republika Hrvatska se ne zasniva ni na jednoj tekovini NDH. Kod nas na Balkanu se dosta nacionalizam izražava više kao mržnja. Znam da je sklonila zato da se netko ne povrijedi. Bilo je i meni malo čudno, neću da mislim da je s namjerom, potpisao sam zato što me zanimalo što se dogodilo, nisam htio posljedice, ja sam mogao komentirati tamo. Imamo slučajeve kod navijačkih skupina „ubij, zakolji, da Srbin ne postoji“. Zaglibili smo u našim rezonima, ako promjena svijesti ne krene odozdo neće ni na vrhu, njima to odgovara. Naša bitna stvar je spomenik u Gračacu, kojim smo otvorili sjednicu, spomenici nisu zaslužili da ruše, nećemo spomenik serijskom ubojici, ali može Jelačiću, Kotromaniću, antifašistima. Nitko nema pravo da ruši, nego ga treba obnoviti ili izmjestiti i obnoviti. Prošli smo dvije točke trivijalnim temama, dižemo strasti i frke koje nikome neće donijeti dobro, nažalost je to tako i sumnjam da će se to skoro promijeniti. Viktor Kupčak- nije branjenje, imam svoj stav, ona je načelnica 7 godina, ako uzmemo infrastrukturu, socijalni program, bilo što, kvalitetno radi svoj posao, daj Bože da ima više takvih, ja bih volio da doživotno bude načelnica. Proračun je tri puta veći, mnogi problemi su nasljeđeni, zaboravljate da je upropašteno komunalno društvo, zatečeni su dugovi, sve je ona to riješila, vi onda okrećete na nacionalizam. Goran Đekić- replika, ni Tadija Šišić, ni Bolta, ni ja ni ona nismo napravili ništa, jer nestaju ljudi, ono što sam ja napravio, puno ulica, ali ljudi nestaju odavde. Moje dijete je bilo u Beču na turniru, slavili su Thompsonom i uz „Ubij Srbina“, pokazuje snimku. Ovo društvo je previše zatrovano svime dok se bavimo četnicima, ustašama, spomenicima, što nije stavila hrvatski grb i bravo dečki, a ne ratnici? Predsjednik- Dubajić je rekao, treba smanjiti tenzije, kad se počelo raditi onda se tenzije raspiruju. Goran Đekić- ovo je provokacija. Zlatko Burić- a ovo, Nebojšina slika? Goran Đekić- ispitajte to, tražite ostavku. Nebojša Rađenović- ti si Viktore poštar, jesi vidio da je voda odnijela Dalmatinsku ulicu u Srbu nakon par mjeseci? Viktor Kupčak- snimao sam, nisam vidio ništa. Slavica Miličić- treba smiriti tenzije, dijeli se svašta, ne vjerujem da je žena išta loše mislila, dobro radi svoj posao, poznajem je i sigurno nije bilo zle namjere i idemo dalje, trebaju surađivati. Goran Đekić- mi smo nudili suradnju. Predsjednik- kakva je suradnja bila prije načelnika s donačelnikom? Rajka Rađenović: nemojte da izvrćete da nije mislila, ona kao načelnik to nije mogla staviti, ja predstavljam 45% građana, ona zna da to nije u redu, ona privatno može raditi što hoće, ali kao lider nije smjela. Predsjednik: koga predstavljate, 45 ili 47%? Rajka Rađenović- i to ćemo riješiti. Ja sam očekivala da će načelnica reći pogriješila sam, nisam mislila; mi smo dobili to od sasvim druge osobe, a Vi prikazujete kao da sam ja inicijator. Predsjednik- ja sam samo čitao izjave. Rasprava je održana, sad je završavamo.

**Ad/3** Prijedlog Odluke o davanju prethodne suglasnosti na prijedlog Statuta Knjižnice i čitaonice Gračac

Bojana Fumić kao izvjestitelj predlagatelja objašnjava da je ustanova dužna tražiti prethodnu suglasnost na prijedlog Statuta od osnivača, a došlo je do nekoliko zakonskih izmjena zbog kojih je predložen novi Statut. Prvo je donošenje novog Zakona o knjižnicama i knjižničnoj djelatnosti, a nakon toga Zakona o izmjenama i dopunama Zakona o ustanovama. Predloženo je donošenje odluke kojom se daje prethodna suglasnost navedenoj ustanovi. Prijava za raspravu nema. Vijećnici s 11 ZA, 0 PROTIV, 0 UZDRŽANIH- jednoglasno (od ukupno 11 nazočnih vijećnika), donose

**Odluku o davanju prethodne suglasnosti**

**na prijedlog Statuta Knjižnice i čitaonice Gračac**

koja se prilaže i sastavni je dio ovog zapisnika.

**Ad/4** Prijedlog Programa **javnih potreba za obavljanje djelatnosti** **HGSS, Stanice Zadar, za 2020. godinu.** Bojana Fumić kao izvjestitelj predlagatelja objašnjava da se programom raspoređuju sredstva koja su u Proračunu Općine Gračac za 2020. već planirana za djelatnost HGSS, Stanice Zadar, koje je nadležna za područje Općine Gračac te na istom i intervenira. Prijava za raspravu nema. Vijećnici s 11 ZA, 0 PROTIV, 0 UZDRŽANIH- jednoglasno (od ukupno 11 nazočnih vijećnika), donose

**Program javnih potreba za obavljanje djelatnosti**

**HGSS, Stanice Zadar, za 2020. godinu**

koji se prilaže i sastavni je dio ovog zapisnika.

**Ad/5 Prijedlog Izmjena i dopuna Statuta Općine Gračac**

Bojana Fumić kao izvjestitelj predlagatelja obrazlaže prijedlog Izmjena i dopuna Statuta Općine Gračac. Kao što je obrazloženo i u pisanim materijalima, došlo je do zakonskih promjena koje uređuju sustav državne uprave, osobito u dijelu kojim je propisana stvarna nadležnost dosadašnjih ureda državne uprave u županijama, čiji poslovi su sada dijelom stavljeni u nadležnost županijama, a dijelom u nadležnost tijela državne uprave. Isto tako, budući da se više ne ustrojavaju uredi državne uprave u županijama, ne utvrđuje se ni podjela tijela državne uprave na središnja i prvostupanjska tijela državne uprave. Sukladno tome, došlo je do izmjena i dopuna Zakona o lokalnoj i područnoj (regionalnoj) samoupravi koje su stupile na snagu 1. siječnja 2020. godine. Prijelaznim i završnim odredbama propisana je dužnost jedinica lokalne i područne (regionalne) samouprave da usklade svoje statute i druge opće akte s odredbama tog Zakona u roku od 60 dana od dana njegova stupanja na snagu. Radi usklađivanja s tim izmjenama, predlaže se izmjena i odgovarajućih odredbi Statuta Općine Gračac, prvenstveno u odnosu na odredbe o dosadašnjim uredima državne uprave, predstojniku te središnjim državnim tijelima. Predsjednik otvara raspravu. Prijava za raspravu nema. Vijećnici s 11 ZA, 0 PROTIV, 0 UZDRŽANIH- jednoglasno (od ukupno 11 nazočnih vijećnika), donose

**Izmjene i dopune Statuta Općine Gračac**

koje se prilažu i sastavni su dio ovog zapisnika.

**Ad/6 Prijedlog izmjena i dopuna Poslovnika Općinskog vijeća Općine Gračac**

Bojana Fumić kao izvjestitelj predlagatelja obrazlaže prijedlog Izmjena i dopuna Poslovnika Općinskog vijeća Općine Gračac. Kako je obrazloženo u pisanim materijalima, a kao i pod prethodnom točkom kojom je usklađivan Statut, došlo je do zakonskih promjena u odnosu na sustav državne uprave, a time i Zakon o lokalnoj i područnoj (regionalnoj) samoupravi, s kojima je potrebno uskladiti pojedine odredbe Poslovnika Općinskog vijeća vezane uz naziv nadležnih tijela (nisu više središnja, nego samo nadležna tijela državne uprave). Predsjednik otvara raspravu. Prijava za raspravu nema. Vijećnici s 11 ZA, 0 PROTIV, 0 UZDRŽANIH- jednoglasno (od ukupno 11 nazočnih vijećnika), donose

**Izmjene i dopune Poslovnika**

**Općinskog vijeća Općine Gračac**

koje se prilažu i sastavni su dio ovog zapisnika.

**Ad/7** **Prijedlog Odluke o izboru potpredsjednika Općinskog vijeća.**

**Predsjednik upoznaje vijećnike s pisanim prijedlogom 6 vijećnika za imenovanje Ružice Tulumović za potpredsjednicu vijeća.** Goran Đekić- podržavamo Ružicu i drago mi je da je ona predložena. Što se tiče pokojne potpredsjednice Kate, mislio sam predložiti da se neka ulica ili trg nazove po njoj, bila je dobra i zaslužila je to, ne samo kao vijećnica HDZ-a nego i inače kao osoba. Načelnica- bit će predložena za priznanje za Dan Općine, imamo jednu neimenovanu ulicu, pričali smo o tome, ali tamo je pala prije nego što je preminula. Kako drugih prijedloga niti novih prijava za raspravu nije bilo, predsjednik daje na glasovanje prijedlog da se Ružica Tulumović izabere za potpredsjednicu. Vijećnici s 11 ZA, 0 PROTIV, 0 UZDRŽANIH- jednoglasno (od ukupno 11 nazočnih vijećnika), donose

**Odluku o izboru**

**potpredsjednice Općinskog vijeća**

koja se prilaže i sastavni je dio ovog zapisnika.

Kako više nije bilo tema za raspravu, predsjednik zaključuje sjednicu u 18, 30.

**ZAPISNIČAR: PREDSJEDNIK:**

**Bojana Fumić, mag. iur. Tadija Šišić, dipl. iur.**